Departement verbreek stilte oor kleuterskoleLindiwe Zulu, minister van maatskaplike ontwikkeling, gedurende vanoggend se mediakonferensie (11/05/2020) Foto: Verskaf Sentrums vir vroeëkinderontwikkeling sal tot verdere kennisgewing gesluit bly gedurende vlak 4 van die koronavirus-afsonderingstydperk. Só het Lindiwe Zulu, minister van maatskaplike ontwikkeling, Maandagoggend tydens ’n mediakonferensie gesê. Dit sluit in kleuterskole, crèches en dagsorgsentrums. Zulu het gesê haar departement sal met die relevante rolspelers oorleg pleeg om die heropening van sentrums te verseker sodra die veiligheid van kleuters verseker kan word. Die minister het ook gesê haar departement hou die departement van basiese onderwys fyn dop vir leiding rakende sy besluit oor die heropening van skole. Maroela Media het verlede week berig talle kleuterskole en ouers is gefrustreerd omdat hulle geen tyding vanaf die departement kry rakende die heropening van kleuterskole nie. Baie sentrums ly ook erge finansiële verliese omdat hulle in dié tyd gesluit moet bly. Kinders van geskeide ouers Volgens Zulu sal die kinders van geskeide ouers nou toegelaat word om eenmalig tussen ouers vervoer te word wat in verskillende provinsies, metrogebiede of distrikte woon. Dít mits die ouers beskik oor ’n hofbevel, ’n permit van ’n landdros of ’n ooreenkoms of ouerskapsplan wat by ’n familie-advokaat geregistreer is. Landdroste mag slegs ’n permit uitreik indien hy of sy verskaf word van ’n kind se geboortesertifikaat en skriftelike redes waarom die kind tussen ouers vervoer moet word. Zulu het benadruk dat die vergunning slegs op ’n eenmalige grondslag toegelaat word. Dit beteken dat ’n kind van een ouer na ’n ander ouer in ’n ander provinsie vervoer mag word hoewel die kind nie sal mag terugkeer gedurende vlak 4 van die afsonderingstydperk nie. Rehabilitasiesentrums, jeugsorgsentrums, ouetehuise Diegene in rehabilitasiesentrums of halfweghuise wat gedurende vlak 4 van die afsonderingstydperk in aanmerking kom om te kan terugkeer huis toe, sal toegelaat word om huiswaarts te keer op aanbeveling van ’n maatskaplike werker. Dié vergunning geld ook vir die slagoffers wat tans in sentrums vir geslagsgebaseerde geweld skuil, asook jeugdiges in jeugsorgsentrums. Volgens Zulu bly ouetehuise egter gesluit vir besoekers gedurende vlak 4, weens inwoners se kwesbaarheid vir Covid-19. Lindiwe Zulu, minister van maatskaplike ontwikkeling, gedurende vanoggend se mediakonferensie (11/05/2020) Foto: Verskaf Maatskaplike werkers Die minister het gesê haar departement het nog 1 809 maatskaplike werkers aangestel om hand by te sit gedurende die afsonderingstydperk. Die maatskaplike werkers sal aanvanklik vir drie maande aangestel word. Die verspreiding van dié maatskaplike werkers per provinsie lyk so: Maatskaplike toelae Die nuwe goue Sassa-kaart. Foto: Sassa Tydelike maatskaplike toelae aan gestremdes wat tussen Februarie en Maart verval het, sal hernieu word en tot die einde van Oktober vanjaar uitbetaal word, het Zulu gesê. Dié vergunning geld ook vir maatskaplike toelae vir pleegkinders en diegene van sorg afhanklik. Die betaling van hierdie hernieude toelae sal voor die einde van Mei plaasvind, het Zulu bevestig. Volgens die minister het die Suid-Afrikaanse agentskap vir maatskaplike sekerheid (Sassa) teen einde April sowat 80 000 aansoeke vir maatskaplike verligting van nood ontvang, waarvan 57 763 aansoeke vir hulp in aanmerking kom. Diegene wie se aansoek goedgekeur word, sal vanaf Mei tot Oktober noodverligting van R350 ontvang. Sowat 30% van Sassa se werknemers word intussen toegelaat om terug te keer werk toe om te help met die uitbetaal van toelae. Volgens Zulu het haar departement tot op hede meer as 34 000 kospakkies versprei. Die departement het intussen nog 580 vrywilligers ingespan om kospakkies onder behoeftiges te help versprei. Zulu het egter gesê die departement se begroting van R407 miljoen vir die maatskaplike noodverligting gaan moontlik nie genoeg wees om in al die nood weens die Covid-19-pandemie te voorsien nie.